**Tremurul din albastru**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-un tainic izvor strălucind liniștit

în tihna din vechea poiană,

ferită privirii, pe-un drum rătăcit,

copilă de munte, orfană.

E-albastru izvorul sub cerul senin,

lucind ca o lacrimă sfântă

în soarele toamnei, c-o frunză de-arin

ce ultima clipă-și frământă.

O duce la vale, o pierde-n pustiu,

așa cum o face de-o viață,

pe unde trecând pe sub verdele viu

ce apele-i limpezi răsfață.

Adâncul poienii tresare-n suspin,

o stâncă se rupe din munte,

schimbându-și tăcerea din vechiu-i destin

în vuiete aspre și crunte.

Coboară în salturi, iar furia lor

lovește copacii și-i frânge.

Poiana-i privește oprirea-n izvor

și tace. Privește și plânge.